**Programul-cheie 1: Surse regenerabile de energie și stocarea energiei**

**Anexa**

**la Ordinul ministrului energiei nr. ........../.................................**

GHIDUL SOLICITANTULUI

**Condiții specifice de accesare a finanțării din Fondul pentru modernizare**

**Sprijinirea investiţiilor în noi capacităţi de producere a energiei electrice produsă**

**din surse regenerabile de energie solară, cu sau fără capacități de stocare integrate, pentru autoconsum pentru entități publice**

**2025**

**Cuprins**

[1.1 Domeniul de investiţii aferent și obiectivul specific 3](#_Toc206075129)

[1.2 Perioada de depunere a propunerilor de proiecte 5](#_Toc206075130)

[1.3 Acțiunile și activitățile finanțabile 6](#_Toc206075131)

[1.3.1 Acțiunile finanțabile 6](#_Toc206075132)

[1.3.2 Activităţile finanţabile 7](#_Toc206075133)

[1.4 Tipuri de solicitanţi 7](#_Toc206075134)

[1.5 Indicatori 8](#_Toc206075135)

[1.6 Alocarea stabilită pentru selecția proiectelor 10](#_Toc206075136)

[1.7 Valoarea maximă a finanțării din Fondul pentru modernizare 10](#_Toc206075137)

[1.8 Grant 11](#_Toc206075138)

[CAPITOLUL 2. REGULI PENTRU ACORDAREA FINANȚĂRII 11](#_Toc206075139)

[2.1 Eligibilitatea solicitantului 12](#_Toc206075140)

[2.2. Eligibilitatea proiectului 15](#_Toc206075141)

[2.3.Eligibilitatea cheltuielilor 17](#_Toc206075142)

[CAPITOLUL 3. COMPLETAREA CERERII DE FINANȚARE 21](#_Toc206075143)

[3.1. Modalitatea de completare a Cererii de finanțare 22](#_Toc206075144)

[3.1.1 Obiectivele şi rezultatele proiectului 22](#_Toc206075145)

[3.1.2 Sustenabilitate si durabilitate 22](#_Toc206075146)

[3.1.3 Descrierea investiţiei 23](#_Toc206075147)

[3.1.4 Evaluarea Impactului asupra Mediului (EIMb)și respectarea princiupiului DNSH 23](#_Toc206075148)

[3.1.5 Studiul de fezabilitate 25](#_Toc206075149)

[3.1.6 Elaborarea bugetului 26](#_Toc206075150)

[3.1.7 Responsabil de proiect 26](#_Toc206075151)

[CAPITOLUL 4. PROCESUL DE EVALUARE ȘI SELECȚIE 26](#_Toc206075152)

[4.1 Descriere generală privind procesul de evaluare și selecție a cererilor de finanțare 26](#_Toc206075153)

[4.1.1 Verificarea conformității administrative și a eligibilității cererilor de finanțare 26](#_Toc206075154)

[4.2 Depunerea și soluționarea contestațiilor 27](#_Toc206075155)

[CAPITOLUL 5. CONTRACTAREA PROIECTELOR 28](#_Toc206075156)

[5.1 Etapa de precontractare 28](#_Toc206075157)

[5.2 Etapa de contractare 29](#_Toc206075158)

[ANEXE 30](#_Toc206075159)

**CAPITOLUL 1. INFORMAȚII DESPRE PROCEDURA DE SELECȚIE A PROIECTELOR**

Prezentul ghid a fost elaborat de Ministerul Energiei pentru solicitanții mentionați la Capitolul 1, *Secțiunea 1.4* *Tipuri de solicitanți,* care doresc să obțină finanţare din fondurile alocate României prin Fondul pentru Modernizare (FM) pentru proiecte de investiţii în capacităţi noi de producere pentru autoconsum a energiei electrice din surse regenerabile de energie solară, în vederea susținerii unei economii cu emisii scăzute de carbon și atingerii obiectivelor asumate de România în cadrul Planului Național Integrat în domeniul Energiei și Schimbărilor Climatice (PNIESC).

Ghidul include informaţii referitoare la condiţiile de finanţare, procedurile de evaluare şi selecţie a proiectelor, procedura de contractare şi informaţii generale privind implementarea proiectelor.

Sprijinul financiar pentru investiţii destinate producţiei de energie din surse regenerabile de energie solară - doar pentru investiții destinate producției de energie electrică pentru autoconsum, se acordă în baza unei proceduri de selecție cu aplicarea principiului “primul venit, primul evaluat, cu respectarea condițiilor din ghid”, în limita bugetului alocat apelului și a termenului limită pentru depunerea cererilor de finanțare.

În situația în care pe parcursul apelului de proiecte intervin modificări ale cadrului legal, acestea vor fi direct aplicabile, fără a fi necesară modificarea ghidului. Alte modificări decât cele care rezultă din cadrul legal, de natură a afecta regulile și condițiile de finanțare stabilite prin prezentul Ghid vor fi realizate prin completări sau modificări ale conținutului acestuia.

**Vă recomandăm ca înainte de completarea cererii de finanțare să vă asiguraţi că aţi parcurs toate informaţiile prezentate în acest document şi toate aspectele legate de specificul intervenţiilor finanţate din FM pentru sprijinirea investiţiilor în noi capacităţi de producere pentru autoconsum a energiei electrice produsă din surse regenerabile de energie solară.**

Până la data limită de depunere a cererilor de finanțare în cadrul prezentului apel de proiecte, se recomandă consultarea periodică a paginii de internet [www.energie.gov.ro,](http://www.energie.gov.ro,) pentru a fi la curent cu eventualele modificări ale condiţiilor specifice și/sau generale, precum și cu alte comunicări/clarificări pentru accesarea fondurilor în cadrul FM.

Formularul cererii de finanțare va fi completat în platforma electronică dedicată FM, MySmis 2021, ce poate fi accesată la adresa **<https://mysmis2021.gov.ro/>**, iar anexele cererii de finanțare vor fi încărcate, de asemenea, în platforma electronică.

**Important:**

**Toate documentele vor fi prezentate obligatoriu în limba română.**

**Studiul de fezabilitate va fi prezentat într-un format pdf ce permite căutarea și identificarea automată a unei sintagme.**

# 1.1 Domeniul de investiţii aferent și obiectivul specific

Fondul pentru modernizare a fost instituit ca mecanism de finanțare prin articolul 10d din Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului, cu modificările și completările ulterioare (Directiva ETS) și se derulează conform prevederilor Regulamentului de punere în aplicare (UE) 2020/1001 al Comisiei din 9 iulie 2020 de stabilire a unor norme detaliate de aplicare a Directivei 2003/87/CE a Parlamentului European și a Consiliului în ceea ce privește funcționarea Fondului pentru modernizare care sprijină investițiile în vederea modernizării sistemelor energetice și a îmbunătățirii eficienței energetice a anumitor state membre, cu modificările și completările ulterioare.

În România, Fondul pentru Modernizare este destinat finanțării investițiilor din sectoarele prioritare identificate de Ministerul Energiei în baza strategiilor naționale și a obiectivelor la nivel european și este implementat prin intermediul unor programe-cheie, în cadrul cărora sunt definite unul sau mai multe domenii de investiții.

Finanţarea proiectelor în cadrul acestui program este de tip nerambursabil şi constă în prefinanţarea şi rambursarea cheltuielilor eligibile efectuate pentru realizarea proiectului, la valoarea şi în condiţiile stabilite prin Contractul de finanţare, al cărui model este prevăzut în Anexa 5 la prezentul Ghid

Programul vizează promovarea investiţiilor în sectorul de energie regenerabilă şi eficienţă energetică în vederea asigurării contribuţiei la obiectivele stabilite prin Pactul Ecologic European, atingerii țintelor stabilite în cadrul Planului Național Integrat în domeniul Energiei și Schimbărilor Climatice 2021-2030 (PNIESC) privind utilizarea energiei din surse regenerabile, prin creșterea ponderii de producţie a acesteia din energie solară.

**Obiectivul general urmărit este:**

* *Producţie majorată a energiei electrice din surse regenerabile de energie solară pentru autoconsum prin instalarea de noi capacități de producere a energiei din surse solare cu sau fără capacități de stocare integrate*, contribuind la atingerea obiectivelor asumate de România în cadrul PNIESC*.*

**Investițiile finanțate în cadrul acestui program vor avea un impact pozitiv în ceea ce privește:**

1. Reducerea emisiilor de carbon în atmosferă generate de sectorul energetic prin înlocuirea unei părţi din cantitatea de combustibili fosili consumaţi în fiecare an - cărbune, gaz natural;
2. Reducerea cheltuielilor publice cu energia electrică, contribuind direct la eficientizarea bugetelor locale/bugetlor entităților publice și la redirecționarea economiilor spre alte nevoi comunitare/ale instituțiilor publice (ex: educație, sănătate, infrastructură);
3. Creșterea independenței energetice a entităților publice prin producerea unei părți semnificative din necesarul propriu de consum de energie electrică contribuind astfel la creșterea eficienței generale a clădirilor publice. Capacitatea de producție proprie și sistemele de stocare cresc gradul de autonomie energetică și reduc vulnerabilitatea la eventuale întreruperi temporare în rețeaua electrică (acoperite prin capacitatea de stocare), aspect critic mai ales pentru instituțiile esențiale.
4. O economie mai eficientă din punctul de vedere al utilizării surselor, mai ecologică şi mai competitivă, conducând la dezvoltarea durabilă, care se bazează, printre altele, pe un nivel înalt de protecţie şi pe îmbunătăţirea calităţii mediului;
5. Atingerea obiectivelor Uniunii Europene privind producţia de energie din surse regenerabile prevăzute în Directiva (UE) 2018/2001 a Parlamentului European și a Consiliului privind promovarea utilizării energiei din surse regenerabile;
6. Implementarea programelor cheie stabilite în Ordonanța de urgență a Guvernului nr. 60/2022 *privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, precum și pentru modificarea și completarea unor acte normative*;
7. Atingerea obiectivelor privind ponderea globală de energie din surse regenerabile în consumul final brut de energie din Planul Național Integrat în domeniul Energiei și Schimbărilor Climatice 2021-2030, aprobat prin H.G. nr. 1.076/2021;
8. creşterea producţiei de energie electrică din surse regenerabile contribuind la obiectivele Pactului verde european ca strategie de creștere sustenabilă a Europei și de combatere a schimbărilor climatice în concordanță cu angajamentele Uniunii de punere în aplicare a Acordului de la Paris și obiectivele de dezvoltare durabilă ale ONU;
9. creşterea ponderii energiei regenerabile în totalul consumului de energie primară, ca rezultat al investiţiilor de creştere a puterii instalate de producere a energiei electrice din surse regenerabile de energie solară;
10. atingerea obiectivului privind neutralitatea climatică, prevăzut în Regulamentul (UE) 2021/1119 al Parlamentului European și al Consiliului din 30 iunie 2021 de stabilire a cadrului pentru atingerea neutralității climatice și de modificare a Regulamentelor (CE) nr. 401/2009 și (UE) 2018/1999 ("Legea europeană a climei"), referitor la asigurarea, până cel târziu în 2050, a unui echilibru la nivelul Uniunii între emisiile și absorbțiile de gaze cu efect de seră care sunt reglementate în dreptul Uniunii, astfel încât să se ajungă la zero emisii nete până la acea dată;
11. Decongestionarea Sistemului Energetic Național (SEN) prin utilizarea de noi capacități de producție a energiei electrice descentralizate;
12. punerea în aplicare a inițiativei emblematice Accelerarea (Power-up) din Strategia anuală pentru 2021 privind creșterea durabilă, care are ca obiectiv dezvoltarea și utilizarea surselor regenerabile de energie [EUR-Lex - 52020DC0575 - EN - EUR-Lex (europa.eu)](https://eur-lex.europa.eu/legal-content/RO/TXT/?uri=CELEX:52020DC0575).
13. creșterea adecvanței Sistemului Energetic Național prin utilizarea de noi capacități de stocare a energiei electrice produse din surse regenerabile de energie.

**Investițiile vor fi finalizate, respectiv instalate și conectate la rețea, inclusiv punerea în funcțiune până la data de 31.12.2029.**

# 1.2 Perioada de depunere a propunerilor de proiecte

**Prin prezentul ghid se detaliază procedura de selecție a proiectelor conform principiului „*primul venit, primul evaluat, cu respectarea condițiilor din ghid*”, corelat cu obiectivele FM şi în limita bugetului alocat.**

**Lansarea apelulului de proiecte se va derula în urma publicării pe site-ul Ministerului Energiei a unui anunț dedicat care va cuprinde toate detaliile aferente derulării apelului.**

Cererile de finanțare împreună cu toate anexele solicitate prin prezentul ghid se vor depune prin platforma electronică dedicată FM, MySMIS 2021 ce poate fi accesată la adresa **<https://mysmis2021.gov.ro/>**.

**Atenție!**

**Proiectele depuse în afara perioadei de depunere, stabilită prin prezentul ghid, vor fi respinse automat.**

**De asemenea, proiectele care vor fi identificate ca fiind depuse cu ajutorul unor programe automate vor fi excluse.**

**Proiectele vor trece în etapa de precontractare pe măsură ce acestea sunt aprobate la finanțare, ca urmare a finalizării procesului de verificare administrativă și a eligibilității, în limita bugetului disponibil al apelului.**

Ministerul Energiei în calitatea sa de autoritate națională de implementare a Fondului pentru modernizare poate prelungi termenul de depunere în funcție de solicitările primite, de rata de contractare a proiectelor, deciziile de realocare a unor fonduri sau alte considerente.

# 1.3 Acțiunile și activitățile finanțabile

## 1.3.1 Acțiunile finanțabile

În cadrul acestui apel de proiecte vor putea fi finanțate proiecte care au ca obiectiv **realizarea capacităţilor noi de producere energie electrică din surse solare, cu sau fără instalații de stocare integrate**. **Proiectele pot să prevadă și instalarea de pompe de căldură**.

Valoarea grantului care poate fi acordat în cadrul acestui apel nu poate depăși suma de maximum **10 milioane euro pe beneficiar** (pentru proiectul propriu și valorile aferente participării în parteneriate).

**Atenţie!**

**In cadrul acestui apel nu sunt eligibile:**

1. **Proiectele prin care este propusă înlocuirea de capacități mai vechi de producere energie electrică din surse regenerabile de energie solară;**
2. **Proiectele ce vizează extinderi ale capacităților existente;**

Notă: **Extinderea unei capacități existente** înseamnă construirea unei capacități de producere/stocare a energiei electrice a cărei funcționare depinde de o capacitate deja existentă și care nu poate fi contorizată și monitorizată separat față de capacitatea existentă.

1. **Proiectele care nu au prevăzut un autoconsum de 100% din energia electrică produsă prin capacitatea nou instalată;**
2. **Proiectele care propun doar capacitate de stocare și/sau pompe de căldură.**
3. **Proiectele care propun capacități de stocare în baterii care utilizează tehnologii pe bază de plumb, NiCd sau NiMH**

## 1.3.2 Activităţile finanţabile

**Următoarele activităţi prevăzute în proiect sunt eligibile:**

* + - 1. Achiziţionarea de instalaţii/echipamente noi pentru construirea de capacități noi de producție a energiei electrice din surse regenerabile de energie solară, cu sau fără capacități de stocare; Achiziționarea de pompe de căldură;
      2. Construcţii aferente care fac strict obiectul proiectului de producere a energiei electrice din surse regenerabile de energie solară, cu sau fără capacități de stocare.

**Atenţie!**

*În scopul asigurării unei identități vizuale integrate şi pentru respectarea unitară a regulilor privind vizibilitatea, beneficiarii vor trebui să aplice cel puțin măsurile minime obligatorii din* Manualul de identitate vizuală, elaborat de Ministerul Energiei și publicat pe site-ul instituției la adresa <https://energie.gov.ro/informatii-fondul-pentru-modernizare/test/>

# 1.4 Tipuri de solicitanţi

Solicitanții eligibili sunt:

* **Unitățile administrativ teritoriale, sub-diviziuni ale unităților administrativ teritoriale****,**
* **Unitățile și subunitățile din sistemul național de apărare, ordine publică și siguranță națională,**
* **Unitățile din sistemul administrației penitenciare,**
* **Spitalele finanțate integral din fonduri publice,**
* **Instituții publice, astfel cum sunt definite de Legea nr. 500/2002 privind finanțele publice, cu modificările și completările ulterioare la art. 2 pct. 30, (inclusiv entitatile publice subordonate sau aflate sub autoritatea/în coordonarea acestora exclusiv Regiile autonome și societatile cu capital de stat),**
* **Cultele recunoscute oficial în România, și unitățile locale ale acestora, definite potrivit prevederilor Legii nr. 489/2006 privind libertatea religioasă și regimul general al cultelor, republicată,**
* **Instituţiile de învăţământ superior** **de stat,**
* **Institutele naționale, institutele, centrele și stațiunile de cercetare dezvoltare de drept public, astfel cum sunt acestea prevăzute în O.G. nr. 57/2002 *privind cercetarea științifică și dezvoltarea tehnologică*, cu modificările și completările ulterioare,**
* **Asociațiile de Dezvoltare Intercomunitară constituite conform prevederilor O.U.G. nr. 57/2019 privind Codul administrativ.**
* **Centrele sociale și centrele de îngrijiri paliative finanțate integral din fonduri publice.**

Pot fi eligibile și parteneriatele realizate între entitățile de mai sus, în baza acordului de parteneriat întocmit conform Anexei 6 la prezentul ghid, încheiat anterior depunerii cererii de finanțate ce se va depune odată cu cererea de finanțare.

În cadrul acestui apel, solicitanții pot depune un singur proiect de investiții și pot fi membri în cel mult 3 parteneriate, iar valoarea grantului nu poate depăși 10 milioane de euro (pentru proiectul propriu și valorile aferente participării în parteneriate).

**Autoconsumul** în cadrul instituției/unității/organizației/instituțiilor partenere, etc. este consumul propriu de energie în domeniul public (spre exemplificare neexhaustivă: iluminatul public, iluminatul în incinta unităților, consumul de energie electrică în clădirile unităților și clădirile publice în care nu se desfășoară activități economice – primărie, cămin cultural, creșă/grădiniță/unități învățământ/unități medicale de stat/centre îngrijire bătrâni, etc.) și reprezintă întreaga producție a capacității noi de producere de energie din surse regenerabile pentru care se solicită finanțarea.

# 1.5 Indicatori

Toate proiectele vor demonstra contribuţia la următorii indicatori:

|  |  |  |
| --- | --- | --- |
| **ID** | **Indicatori obligatorii la nivel de proiect** | **Unitate de măsură** |
| Indicatorul I.1 - realizare | Capacitate nou instalată de producere a energiei din surse regenerabile de energie solară | MW |
| Indicatorul I.2 - rezultat | Reducerea anuală a emisiilor de gaze cu efect de seră (scăderea anuală estimată a emisiilor de gaze cu efect de seră) | Echivalent tone de CO2/an |
| Indicatorul I.3 - rezultat | Producţia medie de energie electrică din surse regenerabile de energie solară | MWh/an |
| Indicatorul I.4 - rezultat | Producția totală de energie electrică din surse regenerabile de energie solară pentru perioada de referință | MWh |
| Indicatorul I.5 - rezultat | Factorul de capacitate al centralei electrice | % |

**În perioada de monitorizare, pentru justificarea autoconsumului anual, beneficiarul va prezenta, alături de documentele justificative, rezultatul următorului calcul:**

**I – C <= 0**

**unde:**

**I = Cantitatea anuală de energie electrică injectată în rețea, având la bază ca document justificativ facturile emise de furnizor sau auditul electroenergetic în cazul în care nu există facturi sau altele**

**C = Cantitatea anuală de energie electrică consumată din rețea, având la bază ca document justificativ facturile emise de furnizor sau auditul electroenergetic în cazul în care nu există facturi sau altele.**

**Dacă această condiție nu este îndeplinită la nivelul unuia sau a mai multor ani, ea trebuie îndeplinită minim la nivelul perioadei de monitorizare de cinci ani.** Energia electrică produsă de capacitatea nou instalată poate fi livrata în SEN, iar compensarea se va realiza conform prevederilor Legii nr. 123/2012 a energiei electrice și a gazelor naturale, cu modificările și completările ulterioare.

**Definițiile indicatorilor și indicații privind cuantificarea acestora:**

**Indicatorul I.1** = Capacitatea nou instalată pentru energia din sursa regenerabilă solară datorită sprijinului acordat prin măsuri în cadrul mecanismului și care este operațională (și anume, conectată la rețea, și complet pregătită să producă energie).

**Formula de calcul:** Capacitate nou instalată de producere a energiei din surse regenerabile, exprimată în MW.

**Notă:**

**Acest indicator reprezintă capacitatea nou instalată obținută prin însumarea puterii nominale a invertoarelor (puterea în curent alternativ). In situația în care puterea în invertoare este mai mare decât cea instalată în panouri fotovoltaice se va utiliza valoarea cea mai mică dintre cele două la calculul indicatorului și a grantului solicitat.**

In acest sens, în cadrul studiului de fezabilitate, este obligatoriu să fie menționate numărul și puterea nominală a invertoarelor, precum și numărul și puterea nominală a panourilor fotovoltaice, care vor fi instalate în cadrul proiectului.

**În temeiul prevederilor Regulamentului (UE) 2019/943 privind piața internă de energie electrică, în vederea păstrării unui echilibru la nivelul SEN, dar și pentru a beneficia de prevederile Legii nr. 123/2012 a energiei electrice și a gazelor naturale, cu modificările și completările ulterioare, se recomandă ca puterea centralei nou instalate să nu depășească 400 kW pe locație.**

**Indicatorul I.2** = Estimarea totală a scăderii anuale a cantității de emisii de gaze cu efect de seră la sfârșitul perioadei ca urmare a înlocuirii producției de energie care nu este din surse regenerabile cu producția de energie din surse regenerabile.

**Formula de calcul:** Cantitatea de emisii de gaze cu efect de seră, redusă ca urmare a instalării capacității noi de producere a energiei din surse regenerabile, considerată neutră din punct de vedere a emisiilor de gaze cu efect de seră, în echivalent tone de CO2.

Se calculează parcurgând următorii pași:

1. Se calculează producția anuală medie de energie electrică = capacitatea ce urmează a fi instalată din surse regenerabile\*perioada de utilizare anuală (care să nu fie mai mică decât 1000 h/an) );
2. Se calculează cantitatea de emisii redusă: producția anuală medie de energie electrică se înmulțește cu factorul de emisii de CO2 mediu ponderat la nivel național pentru surse fosile calculat pe baza datelor din raportul ANRE pentru anul 2023.

Factorul de emisii de CO2 mediu ponderat la nivel național per MWh produs din surse fosile este 0,5885 tone CO2/MWh. Acesta este determinat în baza raportului ANRE pentru anul 2023.

**Indicatorul I.3** = Producţia medie de energie electrică din surse regenerabile

**Metodologie de calcul**: Producția de energie din surse regenerabile conform capacității instalate, calculată cu programe de specialitate.

**Indicatorul I.4** = Producția totală de energie electrică din surse regenerabile pentru perioada de referință

**Formula de calcul:** Producția anuală de energie electrică \* durata de analiză (20 de ani).

**Indicatorul I.5** = Factorul de capacitate al centralei

**Formula de calcul:** Producţia medie anuală de energie din surse regenerabile / (Capacitatea nou instalată de producere a energiei din surse regenerabile \* 8760 h) \* 100, respectiv Indicatorul I.3 / (Indicatorul I.1 \*8760 h) \* 100.

# 1.6 Alocarea stabilită pentru selecția proiectelor

Bugetul total estimat al apelului este echivalentul în lei a**:**

|  |  |
| --- | --- |
| **Acțiune** | **Buget** **(euro)** |
| Realizarea capacităţilor noi de producere energie din surse regenerabile de energie solară pentru entități publice | **500.000.000** |

**Bugetul alocat apelului de proiecte se angajează în temeiul principiului ”primul venit, primul evaluat, cu respectarea condițiilor din ghid”.**

# 1.7 Valoarea maximă a finanțării din Fondul pentru modernizare

Pentru proiectele finanțate în temeiul principiului ,,primul venit, primul evaluat, cu respectarea condițiilor din ghid”, grantul acordat din bugetul FM acoperă 100% din cheltuielile eligibile prevăzute în Anexa 4 la prezentul ghid. Cheltuielile neeligibile, inclusiv cele care intervin prin depășirea plafoanelor privind valoarea grantului solicitat per MW instalat, sunt în sarcina beneficiarului.

Cheltuielile eligibile sunt reprezentate de costurile de investiție, astfel cum sunt prevăzute în Anexa 4 la prezentul ghid.

**Costurile de operare nu sunt eligibile.**

**TVA-ul eligibil este cel aferent cheltuielilor care se încadrează în plafoanele menționate în ghid.**

Ulterior încheierii contractului de finanţare, beneficiarul nu va mai putea primi finanţări din alte surse publice pentru aceleaşi cheltuieli eligibile ale proiectului, sub sancţiunea rezilierii Contractului de finanţare şi a returnării sumelor rambursate.

Pentru evitarea riscurilor unor practici neconcurențiale (înțelegeri de cartel), valoarea grantului solicitat pe MW instalat se va încadra în următoarele plafoane maxime[[1]](#footnote-1):

a) Pentru proiectele care nu includ capacități de stocare: 1.000.000 euro/MW instalat, fără TVA

b) Pentru proiectele care includ și capacități de stocare : 1.300.000 euro/MW instalat, fără TVA

Grantul se acordă în lei sub formă de avans și de rambursare a cheltuielilor efectuate şi nu poate depăşi **10 milioane euro** pe beneficiar (pentru proiectul propriu și valorile aferente participării în parteneriate), echivalent în lei la cursul InforEuro din luna anterioară deschiderii apelului de proiecte (luna ........ 2025), respectiv ............ lei/euro.

**Diferenţa până la valoarea totală a proiectului se acoperă de către solicitant. Acesta trebuie să asigure și contribuția financiară pentru cheltuielile neeligibile.**

Solicitantul va avea în vedere, la întocmirea bugetului proiectului, condiţiile de eligibilitate a cheltuielilor (a se vedea Anexa nr. 4 – Categorii de cheltuieli) şi plafoanele maxime ale grantului acordat menţionate mai sus.

Proiectele depuse se vor evalua în baza grilei de verificare a conformității administrative și a eligibilității, prezentată în Anexa nr. 2.

# 1.8 Grant

**Condițiile ce trebuie respectate in vederea acordării grantului sunt următoarele**:

**Grantul nu se acordă unei autorități publice aflată în incapacitate de plată/în stare de insolvenţă** conform prevederilor Ordonanţei de urgenţă a Guvernului nr. 46/2013 privind criza financiară şi insolvenţa unităţilor administrativ-teritoriale, aprobată cu modificări și completări prin Legea nr. 35/2016 sau altor acte normative, după caz.

**Cumulul grantului**

Pentru acelaşi beneficiar şi aceleaşi cheltuieli eligibile, grantul acordat nu se poate cumula cu niciun alt grant acordat.

Granturile se acordă instalaţiilor noi (a se vedea Secțiunea 1.3. din prezentul ghid).

**Perioada de implementare a proiectului** se încadrează în perioada de eligibilitate a cheltuielilor, respectiv între data intrării în vigoare a Regulamentului de punere în aplicare (UE) 2020/1001 al Comisiei din 9 iulie

2020 de stabilire a unor norme detaliate de aplicare a Directivei 2003/87/CE a Parlamentului European și a Consiliului, de **30 iulie 2020** și data preconizată de finalizare menționată în cadrul apelului de proiecte, care nu poate depăși data de **31.12.2029**.

**Costurile eligibile** sunt costurile de investiții și reprezintă cheltuielile eligibile prevăzute în Anexa 4 la prezentul ghid.

Valoarea grantului acordat din bugetul FM acoperă 100% din cheltuielile eligibile prevăzute în Anexa 4 la prezentul ghid astfel cum se precizează la Secţiunea 1.7 din prezentul ghid.

TVA-ul eligibil este cel aferent cheltuielilor care se încadrează în plafoanele menționate în ghid.

# CAPITOLUL 2. REGULI PENTRU ACORDAREA FINANȚĂRII

**Verificarea administrativă și a eligibilității cererilor de finanțare depuse în cadrul apelului de proiecte va presupune următoarele aspecte:**

* se verifică dacă Cererea de finanțare a fost depusă în condițiile specificate în prezentul ghid;
* se are în vedere verificarea completării cererii de finanțare și a anexelor, valabilitatea documentelor, precum și respectarea criteriilor de eligibilitate menționate în prezentul ghid;
* se verifică îndeplinirea criteriilor din grila de verificare a conformității administrative și a eligibilității Cererii de finanțare (Anexa 2), respectiv:
  + - eligibilitatea solicitantului – se va verifica dacă solicitantul îndeplinește criteriile prevăzute în prezentul ghid;
    - eligibilitatea proiectului – se va verifica dacă proiectul și activitățile sale îndeplinesc criteriile prevăzute în prezentul ghid și respectă legislația națională și europeană.

După finalizarea procesului de verificare a conformității administrative și a eligibilității tuturor Cererilor de finanțare depuse în cadrul apelului de proiecte, ME va publica lista cu solicitanții acceptați, respectiv cu solicitanții respinși.

Pe durata procesului de verificare a conformității administrative și a eligibilității Cererilor de finanțare depuse în cadrul apelului de proiecte, ME va publica regulat lista cu solicitanții acceptați, respectiv cu solicitanții respinși. După finalizare, se va publica lista completă cu solicitanți admiși și respinși.

# 2.1 Eligibilitatea solicitantului

**Solicitanţii trebuie să îndeplinească cumulativ următoarele condiţii de natură instituţională, legală şi financiară:**

1. se încadrează în categoria beneficiarilor eligibili, în funcție de acțiunile finanțabile prevăzute la Secțiunea 1.3.1 din prezentul ghid, respectiv:

* **Unitățile administrativ teritoriale, sub-diviziuni ale unităților administrativ teritoriale,**
* **Unitățile și subunitățile din sistemul național de apărare, ordine publică și siguranță națională,**
* **Unitățile din sistemul administrației penitenciare,**
* **Spitalele finanțate integral din fonduri publice,**
* **Instituții publice, astfel cum sunt definite de Legea nr. 500/2002 privind finanțele publice, cu modificările și completările ulterioare la art. 2 pct. 30, (inclusiv entitățile publice subordonate sau aflate sub autoritatea/în coordonarea acestora exclusiv Regiile autonome și societățile cu capital de stat),**
* **Cultele recunoscute oficial în România și unitățile locale ale acestora, definite potrivit prevederilor Legii nr. 489/2006 privind libertatea religioasă și regimul general al cultelor, republicată,**
* **Instituţiile de învăţământ superior de stat,**
* **Institutele naționale, institutele, centrele și stațiunile de cercetare dezvoltare de drept public, astfel cum sunt acestea prevăzute în O.G. nr. 57/2002 *privind cercetarea științifică și dezvoltarea tehnologică*, cu modificările și completările ulterioare,**
* **Asociațiile de Dezvoltare Intercomunitară constituite conform prevederilor O.U.G. nr. 57/2019 privind Codul administrativ,**
* **Centrele sociale și centrele de îngrijiri paliative finanțate integral din fonduri publice**

**inclusiv parteneriatele dintre entitățile de mai sus.**

1. sunt legal constituiți;

*Se probează prin:*

* *Actul constitutiv/actul normativ de înființare, Hotărâre judecătorească de validare primar/Hotărâre de validare a Consiliului Local/Judeţean/Hotărâre a Consiliului judeţean de alegere a Preşedintelui Consiliului judeţean, Ordinul prefectului de constatare a îndeplinirii conditiilor legale de constituire a Consiliului local etc, după caz/Acord de parteneriat, încheiat anterior datei depunerii cererii de finanțare.*

c) Activitățile economice desfășurate de solicitanți au un caracter strict auxiliar și nu trebuie să depășească 20% din capacitatea anuală totală a beneficiarului. Determinarea procentului în care solicitantul își desfășoară activități economice/neeconomice se poate realiza în funcție de natura activității și de tipul de resurse necesare desfășurării activității și poate fi calculată pe baza contabilității timpului (capacitatea de resurse umane măsurată în orele de lucru ale angajaților), a intrărilor (cum ar fi materialele, echipamentele și capitalul fix), a spațiului și a altor elemente relevante pentru activitatea specifică a solicitantului.

Calculul justificativ al acestui procent va fi prezentat în cererea de finanțare la secțiunea ,,Justificare context”, cu includerea elementelor mai sus menționate și a altor asemenea considerate a fi necesare.

*Se probează prin:*

* *Declarație pe propria răspundere privind desfășurarea de activități economice, inclusiv documente justificative (Anexa 10).*

*În situația în care o entitate publică desfășoară, în mod mixt, atât activități economice, cât și neeconomice, dacă aceasta desfășoară aproape exclusiv activități neeconomice, condiția este ca activitățile economice să aibă un caracter strict auxiliar, adică acesta să corespundă unei activități care este legată direct de funcționare entității publice și este necesară pentru aceasta sau este legată intrinsec de utilizarea neeconomică principală a acesteia și are un domeniu de aplicare limitat. Acest criteriu se consideră respectat atunci când activitățile economice consumă aceiași factori de producție (ex: materiale, echipamente, forță de muncă sau capital fix) ca activitățile neeconomice principale.*

*Activitățile neeconomice sunt menționate la pct. 20 din Comunicarea Comisiei Cadrul pentru ajutoarele de stat pentru cercetare, dezvoltare și inovare (2022/C 414/01) - pentru solicitanții institute naționale, institute, centre și stațiuni de cercetare-dezvoltare de drept public, precum și cele menționate la pct. 2.5 din Comunicarea Comisiei privind noțiunea de ajutor de stat – pentru solicitanții instituții de învățământ superior de drept public.*

*Activitățile desfășurate de entitățile publice în scopuri economice pot fi considerate auxiliare atunci când capacitatea alocată în fiecare an activităților respective nu depășește 20 % din capacitatea anuală totală a entității.*

*Atenție:*

*În situația în care pe durata de viață a proiectului condiția referitoare la menținerea activității economice a beneficiarilor sub 20% nu se menține, grantul acordat va intra sub incidența regulilor de ajutor de stat.*

**d)** Solicitantul **nu** se încadrează într-una din situaţiile de mai jos:

1. este în incapacitate de plată/în stare de insolvenţă conform prevederilor Ordonanţei de urgenţă a Guvernului nr. 46/2013 privind criza financiară şi insolvenţa unităţilor administrativ-teritoriale, aprobată cu modificări și completări prin Legea nr. 35/2016 sau altor acte normative, după caz;
2. este în stare de faliment, lichidare, are afacerile conduse de un administrator judiciar sau activităţile sale comerciale sunt suspendate ori face obiectul unui aranjament cu creditorii sau este într-o situaţie similară cu cele anterioare, reglementată prin lege, ori face obiectul unei proceduri legale pentru declararea sa în stare de faliment, lichidare;
3. nu şi-a îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat, în conformitate cu prevederile legale în vigoare în România, după caz;
4. este declarat într-o situaţie gravă de încălcare a prevederilor legislaţiei privind achiziţiile publice şi/sau a obligaţiilor asumate printr-un contract/acord de finanţare din fonduri publice, respectiv pentru solicitant și/sau reprezentantul legal s-a stabilit printr-o hotărâre judecătorească definitivă sau printr-o decizie administrativă definitivă că aceștia se fac vinovați de abatere profesională gravă deoarece au încălcat actele normative cu putere de lege și normele administrative sau standardele etice aplicabile sectorului profesional din care face parte persoana sau entitatea ori deoarece se fac vinovati de o conduită abuzivă care îi afectează credibilitatea profesională, atunci când o astfel de conduită trădează o intenție frauduloasă sau o neglijență gravă, în sensul art. 136 alin. (1) lit. c) din Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012;
5. *Solicitantul/reprezentantul legal al Solicitantului* a fost subiectul unei hotărâri judecătorești definitive pentru fraudă, corupţie, implicarea în organizaţii criminale sau în alte activităţi ilegale, în detrimentul intereselor financiare ale Comunităţii Europene;

*Se probează prin:*

* *Sectiunea A din Declarația unică a solicitantului (Anexa 3 ).*

*În cazul selecţiei proiectului, la contractare se va proba îndeplinirea obligaţiilor prin certificatul de atestare fiscală emis de ANAF, liber de sarcini şi de Direcţia locală de taxe şi impozite, aflate în termenul de valabilitate, conform formatului specific pentru solicitarea de finanţare prin fonduri europene nerambursabile.*

*De asemenea, la contractare vor fi probate alte obligaţii prin Cazier fiscal al solicitantului şi Cazier judiciar al reprezentantului legal aflate în termenul de valabilitate.*

**e)** Reprezentantul legal al solicitantului/responsabilul de proiect nu se află în situație de conflict de interese, astfel cum este definit în legislaţia naţională și europeană.

*Se probează prin:*

* *Secțiunea D din Declaraţia unică (Anexa 3)*
* *Anexa nr. 9 – Declarația privind conflictul de interese*

**f)** Solicitantul demonstrează **capacitatea financiară** pentru susţinerea implementării proiectului:

*Se probează prin:*

* *Hotărârea consiliului local/ judeţean/CA/ hotărâre a organului de conducere/ ordin al conducătorului, altele asemenea care să angajeze instituția privind asigurarea cofinanțării proiectului, asigurarea fluxului financiar pentru implementarea proiectului şi acoperirea contravalorii cheltuielilor altele decât cele eligibile (care să cuprindă cel puțin, dar fără a se limita la, denumirea proiectului, valoarea totală, din care eligibilă și neeligibilă);*
* *Sectiunea B din Anexa 3 corelată cu descrierea din secţiunea Capacitate financiară din Cererea de finanţare.*

# 2.2. Eligibilitatea proiectului

Proiectele depuse în cadrul măsurii *Sprijinirea investiţiilor în noi capacităţi de producere a energiei electrice produsă din surse regenerabile pentru autoconsum* din cadrul Programul-cheie 1: *Surse regenerabile de energie și stocarea energiei* aferent Fondului pentru modernizare în România trebuie să respecte următoarele condiții:

1. Proiectul se încadrează în categoriile de acțiuni finanțabile menţionate în prezentul Ghid;

* *A se vedea secțiunile Obiectivele proiectului, Descrierea proiectului și Activități previzionate, secțiunea Studiu de Fezabilitate din Cererea de finanțare.*

1. Valoarea grantului solicitat per MW instalat este de maximum:

* Pentru proiectele care nu includ stocare:

1.000.000 Euro/MW fără TVA

* Pentru proiectele care includ și stocare:

1.300.000 Euro/MW fără TVA

1. Proiectul este implementat pe teritoriul României;

* *Se probează prin secțiunea Localizare proiect din Cererea de finanțare*

1. Perioada de implementare a proiectului se încadrează în perioada de eligibilitate a cheltuielilor, respectiv între data intrării în vigoare a Regulamentului de punere în aplicare (UE) 2020/1001 al Comisiei din 9 iulie 2020 de stabilire a unor norme detaliate de aplicare a Directivei 2003/87/CE a Parlamentului European și a Consiliului de 30 iulie 2020 și data de finalizare menționată în cadrul apelului de proiecte, respectiv data de 31.12.2029;

* *A se vedea secțiunea Activităţi previzionate din Cererea de finanțare.*

1. Valoarea grantului solicitat nu depășește 10 milioane EUR (pentru proiectul propriu și valorile aferente participării în parteneriate);

* *A se vedea secțiunea Buget-Activităţi şi cheltuieli din Cererea de finanțare.*

1. Proiectul a fost aprobat de către solicitant în condițiile legislației aplicabile;

*Se probează prin:*

* *documentele de aprobare a proiectului, în conformitate cu prevederile legale în vigoare (după caz, HCL/HCJ, HG, Hotărâre CA/altele asemenea care să angajeze instituția, după caz, care să cuprindă cel puțin, denumirea proiectului, valoarea totală (din care eligibilă și neeligibilă), asigurarea cofinanţării proiectului şi acoperirea contravalorii cheltuielilor neeligibile).*

1. Proiectul respectă reglementările naţionale şi comunitare privind eligibilitatea cheltuielilor, promovarea egalităţii de şanse şi politica nediscriminatorie, dezvoltarea durabilă, achiziţiile publice, informare şi publicitate, precum şi orice alte prevederi legale aplicabile fondurilor europene;

* *A se vedea* *Sectiunea A din Declarația unică a solicitantului (Anexa 3 ), Planul de informare și publicitate, care se va elabora luând în considerare măsurile minime obligatorii din cadrul* Manualului de identitate vizuală*,* publicat pe site-ul ME și care va cuprinde, fără a se limita la, activitățile ce vor fi derulate, bugetul alocat acestora, etc*.*

1. Investiția/investițiile nu a/au mai beneficiat de finanţare din fonduri publice;

*Se probează prin:*

* *Sectiunile A din Declarația unică a solicitantului (Anexa 3 ).*

1. Bugetul proiectului respectă indicaţiile privind încadrarea în categoriile de cheltuieli, conform prevederilor Ghidului și a anexelor aferente;

*Se probează prin:*

* *Anexa 7 – Bugetul Proiectului*

1. Proiectul are avizul tehnic de racordare (ATR) pentru locul de producere;

*Se probează prin:*

* *ATR pentru locul de producere, care să includă și instalatia de stocare în cazul proiectelor care prevd si stocare;*

***Notă:***

***Depunerea avizului tehnic de racordare nu este obligatorie odată cu depunerea Cererii de finanțare, dar depunerea avizului este obligatorie la încheierea contractului de finanțare.***

1. Procentul energiei electrice utilizată pentru autoconsum din totalul energiei produse este de 100%;

*Se probează prin:*

* *Studiul de fezabilitate (nu mai vechi de 2 ani) care să cuprindă și documente justificative (ex: facturile de electricitate, pe 12 luni consecutive din perioada 2021-2024, cu consumul în format tabelar sau auditul electroenergetic în cazul în care nu există facturi, din care să reiasă consumul propriu potrivit prevederilor prezentului ghid sau altele). Pentru cazul în care există facturi de la care se poate începe estimarea consumurilor de energie electrică și se preconizează instalarea de noi consumatori de energie electrică la nivelul beneficiarului, consumul suplimentar de energie electrică va fi evaluat la nivelul studiului de fezabilitate sau într-un document distinct (asumat de solicitant) și prezentat drept consum mediu anual prognozat*
* *Secțiunea A din Declarația unică (Anexa nr. 3)*

1. Terenurile/imobilele necesare înființării și funcționării investiţiei sunt puse la dispoziția proiectului, iar construcția acestuia este posibilă;

*Se probează prin:*

* *Orice document/înscris care atestă deținerea unui drept de proprietate sau a unui alt drept real (act de proprietate/contract de concesiune/superficie/administrare) asupra imobilului (teren și/sau clădire) unde se face investiția, valabil cel puţin 5 ani de la data previzionată pentru efectuarea plății finale în cadrul proiectului.*

*(NOTĂ: nu se acceptă drepturi asupra imobilului (teren și/sau clădire), conferit în baza unui contract de închiriere/leasing imobiliar/comodat etc.).*

* *Extras de carte funciară, valabil la data depunerii, în care este intabulat dreptul de proprietate sau un alt drept real (act de proprietate /contract de concesiune /superficie /administrare), care să probeze că imobilele (teren și/sau clădiri) sunt libere de orice sarcini (în sensul în care nu există niciun act sau fapt juridic care împiedică sau limitează, total sau parţial, exercitarea unuia sau mai multor atribute ale dreptului de proprietate, astfel încât proprietarul să poată realiza activitățile proiectului), că nu fac obiectul unor litigii în curs de soluţionare la instanţele judecătoreşti cu privire la situaţia juridică, că nu fac obiectul revendicărilor potrivit unor legi speciale în materie sau dreptului comun;*
* *Plan de amplasament pentru imobilele pe care se propune a se realiza investiţia în cadrul proiectului;*
* *Certificat de urbanism sau document echivalent emis de către autoritatea competentă pentru obiectul cererii de finanțare, în termen de valabilitate;*
* *Secțiunea A din Declarația unică a solicitantului din Anexa 3, referitoare la disponibilitatea terenurilor pe care se vor realiza investiţiile.*

*În cazul proiectelor ce vor fi amplasate pe terenuri agricole situate în extravilan, având categoriile de folosinţă arabil, păşune, vii şi livezi, precum şi pe cele amenajate cu lucrări de îmbunătăţiri funciare, solicitanții vor prezenta în etapa de precontractare documente doveditoare privind clasele a III-a, a IV-a şi a V-a de calitate a terenului, respectiv studiul pedologic și agrochimic. Totodată, solicitanții vor avea în vedere îndeplinirea condițiilor prevăzute la art. 92 alin. (2) lit. j) din Legea fondului funciar nr. 18/1991, cu modificările și completările ulterioare.*

*Pentru proiectele care vizează amplasarea investiției pe terenuri situate in extravilan de tip agricol, solicitantul are obligația să depună dovada scoaterii din circuitul agricol și autorizația de construire precum și un extras de carte funciară relevant, înainte de depunerea cererii de prefinanțare sau, în cazul în care nu se solicită prefinanțare, înainte de depunerea primei cereri de rambursare, oricare dintre acestea survine prima.*

1. *Producția minimă:*

*Factor de capacitate de minimum 11,4%, reprezentând echivalentul a 1000 h/an de funcționare la capacitatea instalată*

*Se probează prin:*

* *SF sau printr-un document anexă la SF, asumat de către proiectant.*

# 2.3.Eligibilitatea cheltuielilor

*Baza legală:*

* Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului, cu modificările și completările ulterioare, privind înființarea Fondului pentru modernizare;
* Regulamentul de punere în aplicare (UE) 2020/1001 al Comisiei din 9 iulie 2020 de stabilire a unor norme detaliate de aplicare a Directivei 2003/87/CE a Parlamentului European și a Consiliului în ceea ce privește funcționarea Fondului pentru modernizare care sprijină investițiile în vederea modernizării sistemelor energetice și a îmbunătățirii eficienței energetice a anumitor state membre ale Uniunii Europene;
* Regulamentul (UE, Euratom) nr. 2018/1.046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1.296/2013, (UE) nr. 1.301/2013, (UE) nr. 1.303/2013, (UE) nr. 1.304/2013, (UE) nr. 1.309/2013, (UE) nr. 1.316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012;
* Ordonanța de urgență a Guvernului nr. 60/2022 privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, precum și pentru modificarea și completarea unor acte normative, cu modificarile si completarile ulterioare;

Pentru a fi eligibile în vederea finanţării prin FM, toate cheltuielile trebuie să respecte prevederile reglementărilor de mai sus, să corespundă obiectivelor FM, să fie indispensabile atingerii obiectivelor proiectului, să fie incluse în cererea de finanțare aprobată şi defalcate în bugetul prezentat în Cererea de finanțare.

Cheltuielile eligibile pentru rambursare sunt efectuate în perioada de eligibilitate, respectiv între data intrării în vigoare a Regulamentului de punere în aplicare (UE) 2020/1001 de 30 iulie 2020 și data de finalizare a proiectelor, care nu poate fi mai târziu de 31.12.2029, cu condiția ca investiția să nu fie pusă în funcțiune înainte de depunerea cererii de finanțare.

Atenție:

Având în vedere principiul ,,primul venit, primul evaluat, cu respectarea condițiilor din ghid”, respectiv îndeplinirea tuturor criteriilor de eligibilitate și încadrarea în limita bugetului alocat, menționăm faptul că depunerea cererii de finanțare, inclusiv anexele aferente, nu implică automat aprobarea și finanțarea proiectului.

**Cheltuielile neeligibile î**n cadrul acestei operaţiuni **sunt următoarele (enumerarea nefiind exhaustivă)**:

* cheltuieli aferente contribuției în natură;
* cheltuielile cu amortizarea;
* cheltuielile aferente obținerii terenurilor;
* cheltuielile aferente achiziţiei de bunuri sub forma leasingului;
* cheltuieli cu achiziția imobilelor deja construite;
* cheltuieli cu închirierea, altele decât cele prevăzute la cheltuielile generale de administrație;
* cheltuieli cu achiziția de mijloace de transport;
* cheltuieli generale de administrație;
* dobânda debitoare;
* alte comisioane aferente creditelor;
* TVA, dacă este deductibilă potrivit legislației naționale în domeniul fiscal și recuperabilă;
* achiziţia de echipamente second-hand;
* amenzi, penalităţi, cheltuieli de judecată și arbitraj;
* costurile pentru operarea obiectivelor de investiţii;
* cheltuielile efectuate pentru obiective de investiţii executate în regie proprie;
* cheltuieli aferente marjei de buget 25% din următoarele capitole/subcapitole de cheltuieli (1.2 + 1.3 + 1.4 + 2 + 3.1 + 3.2 + 3.3 + 3.5 + 3.7 + 3.8 + 4 + 5.1.1)
* cheltuieli pentru constituirea rezervei de implementare pentru ajustarea de preț

***Notă: Cheltuielile neeligibile vor fi suportate integral de către beneficiar.***

**Atenţie!**

* Solicitantul îşi asumă obligaţia de a nu primi finanţări din alte surse publice, cu excepția fondurilor proprii, pentru aceleaşi cheltuieli eligibile ale proiectului, sub sancţiunea rezilierii contractului; solicitantul va depune o declaraţie care atestă că nu a mai primit sprijin din fonduri publice pentru proiectul propus (vezi Sectiunea A din Declaraţia unică - *Anexa 3)*.
* Cheltuielile aferente activităţilor proiectului realizate înainte de data intrării în vigoare a Regulamentului de punere în aplicare (UE) 2020/1001 al Comisiei, respectiv 30 iulie 2020, nu sunt eligibile.

**Cheltuielile privind informarea, publicitatea și auditul financiar sunt obligatorii**.

**Cheltuielile cu echipa de management de proiect sunt limitate la echivalentul a maximum 20.000 euro cu TVA.**

Pentru a fi eligibilă, o cheltuială trebuie să îndeplinească **cumulativ** următoarele condiţii cu caracter general:

1. să fie efectuată şi plătită de la data intrării în vigoare a Regulamentului de punere în aplicare (UE) 2020/1001 al Comisiei, respectiv 30 iulie 2020, până la data de 31.12.2029.
2. să fie însoţită de facturi, în conformitate cu prevederile legislaţiei naţionale, sau de alte documente contabile cu valoare probatorie, echivalentă facturilor, pe baza cărora cheltuielile să poată fi auditate şi identificate;
3. să fie în conformitate cu prevederile contractului de finanţare (CF) încheiat cu Ministerul Energiei;
4. să fie conformă cu prevederile legislaţiei naţionale şi europene, în special în ceea ce priveşte achiziţiile publice;
5. cheltuielile cofinanţate din fondurile FM nu au fost finanţate şi nu sunt finanţate în prezent din alte fonduri publice, sau alte fonduri externe rambusabile sau nerambursabile, cu excepția bugetului propriu al beneficiarului;
6. toate activele corporale achiziţionate prin proiect trebuie să fie noi.

Este necesar ca încadrarea de către solicitant a costurilor investiţionale în categoria de cheltuieli eligibile să se facă în strânsă corelare cu devizul general întocmit în conformitate cu prevederile H.G. nr. 907/2016*privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice*, cu modificările și completările ulterioare.

**Implementarea financiară a proiectului**

Baza legală:

Implementarea financiară se efectuează prin mecanismul de prefinantare și cererea de rambursare în conformitate cu prevederile **OUG nr. 60/2022** *privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, precum și pentru modificarea și completarea unor acte normative, cu modificarile si completarile ulterioare (denumită în continuare OUG 60/2022).*

**Mecanismul prefinanțării și rambursării cheltuielilor efectuate**

Beneficiarul poate accesa mecanismul de prefinanțare și cerere de rambursare, în conformitate cu prevederile *Ordonanței de urgență a Guvernului nr. 60/2022.*

Pentru granturile acordate, Ministerul Energiei poate asigura o prefinanţare aferentă investiției, reprezentând 50% din valoarea totală a grantului.

Beneficiarul depune o cerere de prefinanțare conform modelului inclus în documentația procedurilor de selecție a propunerilor de investiții. Ministerul Energiei transferă suma către beneficiar în termenele prevăzute în contractul de finanțare.

Beneficiarii au obligația de a depune la ME prima cerere de rambursare pentru cheltuielile efectuate, punând la dispoziție documentele justificative, pentru până la 40% din valoarea totală a grantului.

Documentele justificative aferente prefinanțării vor fi depuse împreună cu prima cerere de rambursare.

Plăţile către beneficiari sunt efectuate în baza unui mecanism în etape. Etapele au în vedere stadiile tehnice ale investiţiilor sau etapele de execuţie ale acestora şi sunt definite în documentaţia procedurilor de selecţie a propunerilor de investiţii elaborată de Ministerul Energiei.

În termen de maximum 30 de zile lucrătoare de la data depunerii de către beneficiar la ME, a cererii de rambursare întocmite conform contractului de finanțare, ME autorizează cheltuielile eligibile cuprinse în cererea de rambursare și efectuează plata sumelor autorizate în termen de 20 zile lucrătoare de la data la care ME dispune de resurse în conturile sale. După efectuarea plății, ME notifică beneficiarilor plata aferentă cheltuielilor autorizate din cererea de rambursare.

Pentru depunerea de către beneficiar a unor documente adiționale sau clarificări solicitate de ME, termenul de 30 de zile lucrătoare poate fi întrerupt fără ca perioadele de întrerupere cumulate să depășească 10 zile lucrătoare.

În cazul nerespectării contractului de finanțare ME poate aplica reduceri procentuale și recuperarea sumelor plătite necuvenit în conformitate cu legislația in vigoare.

În cazul ultimei cereri de rambursare depuse de către beneficiar în cadrul proiectului, ce se poate depune ulterior punerii în funcțiune a proiectului, reprezentând ultima tranșă din valoarea totală a grantului, termenul de 30 de zile lucrătoare poate fi prelungit cu durata necesară efectuării tuturor verificărilor procedurale specifice autorizării plății finale, dar nu mai mult de 90 de zile lucrătoare.

Nedepunerea de către beneficiar a documentelor sau clarificărilor solicitate în termenul prevăzut în contractul de finanțare atrage respingerea, parțială sau totală, după caz, a cererii de rambursare.

După primirea facturilor pentru livrarea bunurilor/prestarea serviciilor/execuția lucrărilor, a altor documente justificative care atestă achiziția și recepția bunurilor/serviciilor necesare implementării proiectului și după achitarea costurilor respective, beneficiarul întocmește cererea de rambursare conform contractului de finanțare si a anexelor, împreună cu copii de pe documentele justificative aferente. Cererile de rambursare se depun în conformitate cu etapele din programul de rambursare. Modelele de cereri de rambursare sunt incluse în documentaţia procedurilor de selecţie a propunerilor de investiţii.

Beneficiarul va depune prima cerere de rambursare în conformitate cu termenele stabilite în calendarul de implementare, prevăzut în contractul de finanțare. Cererile de rambursare depuse în primul an trebuie să acopere integral prefinanțarea primită. În cazul în care beneficiarul nu justifică prefinanțarea în primul an, ME solicită beneficiarului să explice motivul pentru care nu a atins prima etapă în primul an și impune termene stricte pentru justificarea prefinanțării cu costurile reale susținute prin documente. În cazul în care beneficiarul nu respectă noul termen limită, ME va demara procedura de recuperare a prefinanțării în conformitate cu mecanismul pentru investițiile suspendate.

După semnarea contractului de finanțare, beneficiarul va contracta un auditor financiar independent pentru verificarea costurilor solicitate la rambursare de la ME, conform criteriilor de eligibilitate aplicabile investițiilor finanțate prin Fondul pentru modernizare. Auditorul va emite un raport separat pentru fiecare cerere de rambursare. Beneficiarul are obligația să anexeze la dosarul de rambursare raportul emis de auditor.

Ulterior depunerii cererii de rambursare de către beneficiar, ME va verifica cererea de rambursare. După efectuarea verificărilor, în cazul în care nu sunt necesare clarificări din partea beneficiarului, ME va emite beneficiarului o notificare cuprinzând rezultatele verificărilor efectuate și va vira beneficiarului suma costurilor rambursabile in conformitate cu notificarea emisa, într-un cont distinct, deschis de către beneficiar în acest scop. ME transmite beneficiarului o notificare de plată întocmită separat pentru fiecare cerere de rambursare, în termen de 48 de ore de la transferul sumelor.

# CAPITOLUL 3. COMPLETAREA CERERII DE FINANȚARE

Pentru a propune un proiect în vederea finanţării, solicitantul trebuie să completeze **o cerere de finanțare** conform modelului din *Anexa 1.* Aceasta se va transmite prin sistemul informatic, împreună cu toate anexele solicitateprin platforma electronică dedicată FM, MySmis 2021, ce poate fi accesată la adresa **<https://mysmis2021.gov.ro/>.**

În situația în care solicitantul depune mai multe proiecte în cadrul acestui apel (un proiect propriu si maximum trei în parteneriat), se vor prezenta sub formă tabelară *în Anexa 3 Declaratia unică – Secțiunea A*, proiectele depuse, valoarea grantului solicitat pe fiecare dintre ele (în lei și euro), precum și valoarea totală a grantului solicitat.

# Modalitatea de completare a Cererii de finanțare

**Înainte de completarea formularului, vă rugăm să citiţi cu atenţie instrucţiunile cuprinse în acest capitol.**

În vederea completării Cererii de finanțare trebuie avută în vedere anexarea tuturor documentelor menţionate în prezentul ghid.

***Important!***

Solicitantul are obligaţia să verifice ataşarea tuturor anexelor obligatorii la Cererea de finanțare.

De asemenea, anexele care sunt incomplete, ilizibile sau care nu sunt semnate, pot conduce la respingerea Cererii de finanțare.

### Obiectivele şi rezultatele proiectului

Obiectivul general al proiectului va fi stabilit în directă corelare cu Programul cheie 1 din cadrul FM şi cu acţiunea de finanţare, conform secţiunii 1.3, în conformitate cu indicaţiile din *Anexa 1*. Fiecărui obiectiv îi va fi atribuit un rezultat.

Toate obiectivele vor fi asociate cu rezultatele aşteptate la măsura *Sprijinirea investiţiilor în noi capacităţi de producere a energiei electrice produsă din surse regenerabile de energie solară, cu sau fără capacități de stocare integrate pentru autoconsum pentru entități publice,* Programul-cheie 1: *Surse regenerabile de energie și stocarea energiei* din cadrul FM şi vor fi cuantificate în indicatori.

Descrierea proiectului (se completează la secţiunea ***Context şi Justificare***) va indica un minim de informaţii cu privire la următoarele aspecte:

* + - * Contextul în care este propus proiectul
      * Informaţii privind infrastructura realizată (localizare, date fizice, factori interesaţi etc.)

Cerinţele detaliate suplimentare sunt prezentate în secţiunea relevantă din *Anexa nr.1.*

În secţiunea ***Justificare*** vor fi enumerate problemele care necesită implementarea proiectului. Problemele identificate în această secţiunea vor fi corelate cu activităţile şi rezultatele proiectului prezentate la secţiunea

***Descrierea investiţiei.***

### Sustenabilitate si durabilitate

Se va preciza modul în care proiectul se va autosusţine financiar după încetarea finanţării solicitate prin Cererea de finanțare, capacitatea de a asigura operarea şi întreţinerea investiţiei după finalizare (entităţi responsabile, fonduri, activităţi, orizont de timp).

Caracterul durabil al proiectului: se va indica modul în care beneficiarul va asigura exploatarea durabilă a investiției pe o perioadă de minim 5 ani de la PIF.

În cadrul acestei secţiuni se vor completa informaţii legate de relevanţa proiectului în raport cu următoarele aspecte:

* Contribuţia la Planul Național Integrat în domeniul Energiei și Schimbărilor Climatice 2021-2030;
* Contribuția la **Inițiativa emblematică ,,Accelerarea”** din ***Strategia anuală pentru 2021 privind creșterea durabilă*** ([https://eur-lex.europa.eu/legal-content/RO/TXT/?uri=CELEX:52020DC0575](https://eur-lex.europa.eu/legal-content/RO/TXT/?uri=CELEX%3A52020DC0575));
* Corelările cu legislaţia naţională și europeană în domeniu, cum sunt: [Directiva](https://ec-europa-eu.translate.goog/energy/topics/renewable-energy/renewable-energy-directive/overview_en?_x_tr_sl=en&_x_tr_tl=ro&_x_tr_hl=ro&_x_tr_pto=nui%2Csc) 2018/2001/UE a Parlamentului European și a Consiliului, privind promovarea utilizării energiei din surse regenerabile (reformare), Directiva (UE) 2019/944 a Parlamentului European și a Consiliului din 5 iunie 2019 privind normele comune pentru piața internă de energie electrică și de modificare a Directivei 2012/27/UE (reformare), etc.

### Descrierea investiţiei

Descrierea proiectului va indica un minim de informaţii cu privire la următoarele aspecte:

1. Componentele și activitățile investiției, și modul în care adresează problemele identificate;
2. Date generale privind investiția propusă;
3. Se vor descrie principalele componente ale proiectului, corelat cu probleme identificate și propuse spre rezolvare în proiect și cu cauzele acestora, detaliate pe activități și corelate cu bugetul proiectului;
4. Localizarea proiectului care să cuprindă: regiunea, județul, localitatea, numărul cadastral, amplasarea investiției (pe clădire sau teren, în cazul centralelor fotovoltaice).

Cerinţe specifice suplimentare sunt prezentate în secţiunea relevantă din *Anexa nr.1.*

### Evaluarea Impactului asupra Mediului (EIMb)și respectarea princiupiului DNSH

Evaluarea Impactului asupra Mediului trebuie să fie în conformitate cu prevederile legislației din domeniu. Autorităţile competente pentru protecţia mediului (ACPM) stabilesc dacă proiectele sunt de tipul celor prevăzute la Anexa I sau Anexa II a Directivei 2011/92/UE a Parlamentului European și a Consiliului din 13 decembrie 2011 privind evaluarea efectelor anumitor proiecte publice și private asupra mediului (Directiva EIM). Acestea determină şi necesitatea demarării procedurii de evaluare adecvată, modul de consultare a publicului sau modul în care Raportul privind impactul asupra mediului şi rezultatele consultării publicului vor fi luate în considerare în emiterea deciziei de mediu de către autorităţile competente pentru protecția mediului.

**Atenție!**

**În ceea ce privește respectarea principiului DNSH, solicitantul va avea în vedere conformarea cu prevederile Regulamentului privind taxonomia (UE) (2020/852) completat cu Regulamentul delegat (UE) al Comisiei 2021/2139.**

În etapa de verificare administrativă și a eligibilității cererilor de finanțare ME va verifica conformitatea cu principiul DNSH pe baza declarației pe propria răspundere a solicitantului privind respectarea principiului DNSH (Anexa nr. 11 la prezentul ghid), a Autoevaluării în acest sens (Anexa nr. 11.1 la prezentul ghid), precum și a celorlalte documente justificative anexate la oferta pentru finanțare.

Totodată, în cadrul cererii de finanțare se va descrie modul în care va fi respectat principiul „Do not significant harm” (DNSH) pe toată perioada de implementare a proiectului, precum și pe durata întregului ciclu de viață a investiţiei.

**Cererea de finanțare care va fi depusă de potențialii beneficiari va exclude sprijinul pentru producerea de energie electrică în vederea consumului propriu, în cazul următoarei liste de activități:**

1. activitățile legate de combustibili fosili, inclusiv utilizarea în aval[[2]](#footnote-2);
2. activitățile din cadrul sistemului UE de comercializare a certificatelor de emisii (ETS) cu emisii preconizate de gaze cu efect de seră care nu sunt mai mici decât valorile de referință relevante[[3]](#footnote-3);
3. activitățile legate de depozite de deșeuri, incineratoare[[4]](#footnote-4) și instalații de tratare mecano­biologică a deșeurilor[[5]](#footnote-5); și

(iv) activitățile în cadrul cărora eliminarea pe termen lung a deșeurilor poate dăuna mediului

În cadrul documentaţiilor tehnico-economice, pe baza evaluărilor privind influența investiţiilor asupra fenomenului schimbărilor climatice și, mai ales, a influenței efectelor schimbărilor climatice asupra proiectelor de investiții, se vor avea în vedere măsuri speciale pentru creşterea rezistenţei componentelor constructive ale proiectelor de investiţii aferente măsurii la schimbările climatice şi la alte vulnerabilităţi, după caz. Aceste măsuri de adaptare vor contribui la sporirea rezistenței la schimbările climatice, la condițiile meteorologice extreme și la alte dezastre naturale.

Având în vedere principiul DNSH, în ceea ce priveşte deşeurile recuperabile rezultate pe perioada executării lucrărilor de construire/montaj/dezafectare, beneficiarul se va asigura că cel puţin 70% (în greutate) din deșeurile nepericuloase rezultate din construcții/montaj și demolări (cu excepția materialelor naturale definite în categoria 17 05 04 din Lista europeană a deșeurilor stabilită prin Decizia 2000/532/CE), preluată în HG nr. 856/2002, cu modificările și completările ulterioare) și generate pe șantier vor fi pregătite, respectiv sortate pentru reutilizare, reciclare și alte operațiuni de valorificare materială, în conformitate cu ierarhia deșeurilor și cu Protocolul UE de gestionare a deșeurilor din construcții și demolări.

Beneficiarul va urmări limitarea generării de deșeuri în procesele legate de construcții și demolări, în conformitate cu Protocolul UE de gestionare a deșeurilor de construcții și demolări și luând în considerare cele mai bune tehnici disponibile și utilizând demolări selective pentru a permite îndepărtarea și manipularea în siguranță a substanțelor periculoase și pentru a facilita reutilizarea-reciclarea de calitate prin îndepărtarea selectivă a materialelor, folosind sistemele de sortare disponibile pentru deșeurile de construcții și demolări.

În ceea ce privește biodiversitatea și ecosistemele, solicitantul se va asigura că proiectul nu va fi implementat pe următoarele tipuri de terenuri:

(i) terenuri arabile și terenuri cultivate cu un nivel moderat până la ridicat de fertilitate a solului și biodiversitate sub pământ, respectiv terenuri încadrate în clasele de calitate I și II.

(ii) terenurile verzi cu o valoare recunoscută a biodiversității ridicate și terenurile care servesc drept habitat al speciilor pe cale de dispariție (floră și faună) enumerate pe Lista roșie europeană sau pe lista roșie a IUCN (<https://ec.europa.eu/environment/nature/conservation/species/redlist/> );

(iii) terenuri forestiere (acoperite sau nu de arbori), alte terenuri împădurite sau terenuri care sunt acoperite parțial sau integral sau destinate a fi acoperite de arbori, chiar și în cazul în care acești arbori nu au atins încă dimensiunea și acoperirea care urmează să fie clasificate ca păduri sau alte terenuri împădurite, astfel cum sunt definite în conformitate cu definiția FAO a pădurilor.

În etapa de verificare administrativă și a eligibilității cererilor de finanțare ME va verifica existența declarației pe propria răspundere a solicitantului privind respectarea principiului DNSH (Anexa nr. 11 la prezentul ghid și Anexa nr. 11.1).

1. *Documente necesare la depunerea Cererii de finanțare*

*Actul de reglementare privind protecția mediului emis de către autoritatea competentă (Clasarea notificării/Decizia etapei de încadrare/Acord de mediu) sau cel putin dovada solicitarii la autoritatea competenta a actului de reglementare pentru protecția mediului.*

*La momentul depunerii cererii de finanțare solicitantul trebuie să facă cel puțin dovada solicitării la autoritatea competentă pentru obținerea actului de reglementare pentru protecția mediului, iar în etapa de contractare este obligatorie depunerea actului de reglementare pentru protecția mediului.*

1. *Documente necesare pentru încheierea contractului de finanțare*

* Actul de reglementare pentru protecția mediului (pentru situațiile în care nu a fost depus odată cu cererea de finanțare)

NOTĂ:

Dacă actul de reglementare pentru protecția mediului nu a fost depus odată cu cererea de finanțare și nici în etapa de precontractare, cererea de finanțare va fi respinsă de la finanțare.

### Studiul de fezabilitate

Studiul de fezabilitate se va elabora conform prevederilor HG nr. 907/2016 *privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice*, cu modificările și completările ulterioare, va fi aprobat de solicitant (prin Hotărâre HCL/HCJ/altele asemenea care să angajeze instituția, după caz*)* și va avea la bază necesitatea dezvoltării proiectului şi caracteristicile tehnice, comparând soluţiile alternative mai detaliate în vederea asigurării alegerii soluţiei optime.

Din echipa de elaborare a studiului de fezabilitate va face parte personal autorizat de către A.N.R.E. în domeniul proiectării instalațiilor electrice. Se va anexa studiului de fezabilitate documentul doveditor.

Investiția trebuie să aibă ca rezultat obligatoriu o capacitate nouă de producție de energie electrică.

### Elaborarea bugetului

Bugetul proiectului va fi prezentat conform formatului din Anexa 7 - *Bugetul proiectului* și va fi încărcat în platforma electronică.

### Responsabil de proiect

Solicitanții au obligația de desemnare a unei persoane responsabile cu implementarea proiectului și care va asigura comunicarea în relația cu autoritatea finanțatoare. Persoana astfel desemnată va semna Declarația privind conflictul de interese (Anexa nr. 9) .

# CAPITOLUL 4. PROCESUL DE EVALUARE ȘI SELECȚIE

# Descriere generală privind procesul de evaluare și selecție a cererilor de finanțare

Procesul de evaluare și selecție a cererilor de finanțare se va desfășura la nivelul direcțiilor de specialitate din cadrul Ministerului Energiei și/sau de către evaluatori externi. Pentru implementarea proiectului se va încheia un contract de finanțare (CF) între Ministerul Energiei și beneficiarul proiectului.

Etapele parcurse de la depunerea cererii de finanțare până la semnarea contractului de finanțare sunt:

* + - verificarea administrativă și a eligibilității
    - etapa contractuală (depunerea documentelor aferente contractării, ulterior notificării de aprobare a proiectului și semnarea contractului de finanțare).

Finanțarea se va acorda conform principiului ,,primul venit, primul evaluat, cu respectarea condițiilor din ghid”, în limita fondurilor disponibile pentru acest apel de proiecte.

**Notă:**

În cazul în care în etapa de contractare solicitantul nu transmite în termenul solicitat documentele suport, cererea de finanțare va fi respinsă și va fi înlocuită cu cererea de finanțare imediat următoare în ordinea depunerii .

### 

### Verificarea conformității administrative și a eligibilității cererilor de finanțare

Pentru verificarea conformității administrative şi a eligibilității cererii de finanțare se utilizează un sistem de evaluare de tip DA/NU, conform *Anexei 2 – Grila de verificare a conformității administrative a cererilor de finanțare*, la prezentul ghid. Verificarea conformității administrative și a eligibilității cererii de finanțare se va realiza, în ordinea depunerii acestora, până la acoperirea bugetului alocat.

În cadrul acestei etape se vor verifica următoarele:

* + - * Respectarea formatului standard al cererii de finanțare şi includerea tuturor anexelor obligatorii;
      * Modalitatea de completare a cererii de finanțare;
      * Data limită de transmitere a cererii de finanțare;
      * Dacă cererea de finanțare a fost depusă în condițiile specificate în prezentul ghid;
      * Completarea cererii și a anexelor, valabilitatea documentelor, precum și respectarea criteriilor de eligibilitate menționate în prezentul ghid;
      * Îndeplinirea tuturor criteriilor din grila de verificare a conformității administrative a cererii de finanțare-Anexa 2, respectiv:
        + Eligibilitatea solicitantului – se va verifica dacă solicitantul îndeplinește criteriile prevăzute în prezentul ghid;
        + Eligibilitatea proiectului – se va verifica dacă proiectul și activitățile sale îndeplinesc criteriile prevăzute în prezentul ghid și respectă legislația națională și europeană.

Având în vedere că depunerea Cererii de finanțare se face electronic, **procesul de clarificări** se va desfăşura astfel:

* Se pot solicita cel mult două clarificări;
* Solicitantul va avea obligaţia să răspundă în maximum 10 zile lucrătoare la clarificările solicitate.

**Dacă după etapa de clarificări proiectul nu îndeplineşte toate criteriile din *Grila de verificare a conformității administrative și a eligibilității cererilor de finanțare*, stabilite prin prezentul ghid, Cererea de finanțare va fi respinsă, iar solicitanții vor fi notificați asupra motivelor respingerii.**

Pe durata procesului de verificare a conformității administrative și a eligibilității tuturor Cererilor de finanțare depuse în cadrul apelului de proiecte, ME va publica regulat lista cu solicitanții acceptați, respectiv cu solicitanții respinși. După finalizare, se va publica lista completă cu solicitanți admiși și respinși.

Depunerea contestațiilor și soluționarea acestora se va realiza potrivit prevederilor menționate la Cap. 4.2 din prezentul ghid.

# Depunerea și soluționarea contestațiilor

În situaţia în care solicitanţii sunt nemulţumiţi de respingerea proiectului în oricare dintre etape, inclusiv în etapa de contractare, aceştia au posibilitatea de a contesta acest rezultat. Contestaţiile se depun în termen de 10 zile lucrătoare de la comunicarea rezultatului la sediul Ministerului Energiei.

Pentru a putea fi luate în considerare, contestaţiile trebuie să respecte următoarele cerinţe:

* Identificarea contestatarului, prin: denumirea solicitantului, adresa, funcţia, numele şi prenumele reprezentantului legal;
* Identificarea proiectului, prin: numărul unic de înregistrare alocat cererii de finanțare (codul proiectului din platforma electronică) şi titlul proiectului;
* Obiectul contestaţiei (ce se solicită prin formularea contestaţiei);
* Motivele de fapt şi de drept (dispoziţiile legale naţionale şi/sau comunitare, principiile încălcate);
* Mijloace de probă (acolo unde există);
* Contestaţiile trebuie să fie însoţite de o copie a adresei de comunicare de către Ministerul Energiei a rezultatului procesului de evaluare şi selecţie;
* Semnătura reprezentantului legal;
* Data formulării contestaţiei.

Contestaţiile sunt analizate şi soluţionate în termen de 30 de zile (calendaristice) de la data înregistrării lor. În situaţia în care se consideră necesară o investigaţie mai amănunţită, care presupune depăşirea termenului de 30 de zile, contestatarul va fi anunţat, în scris, asupra termenului de soluţionare. Decizia comisiei constituită pentru soluţionarea contestaţiilor poate fi de admitere sau de respingere şi are caracter definitiv la nivelul Ministerului Energiei. Contestatarul este notificat în scris asupra deciziei comisiei.

# CAPITOLUL 5. CONTRACTAREA PROIECTELOR

# 5.1 Etapa de precontractare

Proiectele vor trece în etapa de precontractare pe măsură ce acestea sunt aprobate la finanțare, ca urmare a finalizării procesului de verificare administrativă și a eligibilității, în limita bugetului disponibil al apelului.

Solicitantii admiși la finanțare au obligația de a transmite prin intermediul platformei electronice, în maximum 60 de zile lucrătoare de la primirea Notificării privind aprobarea la finanțare a proiectului, a următoarelor documente de precontractare:

1.  Certificatul de atestare fiscală emis de ANAF şi de Direcţia Locală de Taxe şi Impozite,ambele în termen de valabilitate,

2.  Cazier fiscal al solicitantului, în termen de valabilitate,

3.  Cazier judiciar al reprezentantului legal, în termen de valabilitate,

4.  Extras de carte funciară actualizat care să ateste detinerea unui drept de proprietate sau a unui alt drept real (act de proprietate/contract de concesiune/superficie/administrare și să probeze că imobilele /capacităţile existente sunt libere de orice sarcini, că nu fac obiectul unor litigii în curs de soluţionare la instanţele judecătoreşti cu privire la situaţia juridică și că nu fac obiectul revendicărilor potrivit unor legi speciale în materie sau dreptului comun,

5.  Studiul pedologic și agrochimic – În cazul proiectelor ce vor fi amplasate pe terenuri agricole situate în extravilan, având categoriile de folosinţă arabil, păşune, vii şi livezi, precum şi pe cele amenajate cu lucrări de îmbunătăţiri funciare, solicitanții vor prezenta în etapa de precontractare documente doveditoare privind clasele a III-a, a IV-a şi a V-a de calitate a terenului. Totodată, solicitanții vor avea în vedere îndeplinirea condițiilor prevăzute la art. 92 alin. (2) lit. j) din Legea fondului funciar nr. 18/1991, cu modificările și completările ulterioare.

6. Avizul tehnic de racordare, pentru locul de producere,

7.  Actul de reglementare pentru protecția mediului (pentru situațiile în care nu a fost depus odată cu cererea de finanțare),

8. Notificarea din partea unei bănci comerciale/Trezoreria Statului privind deschiderea contului dedicat derulării operațiunilor proiectului (cod IBAN, titular cont, denumirea/adresa Trezoreriei/băncii comerciale).

Solicitantul are obligația ca toate documentele transmise să fie în formatul prevăzut de lege şi în vigoare la data depunerii acestora, în caz contrar neputându-se încheia contractul.

Proiectul poate fi respins în cadrul acestei etape şi se transmite solicitantului o Notificare de respingere, prin intermediul platformei electronice în cazul în care (lista nu este exhaustivă):

* documentaţia solicitată nu este transmisă în termenul solicitat ori este incompletă în raport cu cerinţele Ghidului sau nu se mai află în perioada de valabilitate;
* se constată modificarea formei iniţiale a contractului transmis de către Ministerul Energiei şi/sau nerespectarea termenului limită de returnare a contractului semnat.

După finalizarea procesului de analiză a documentației mai sus menționată, se întocmește lista de verificare a documentelor de precontractare şi, în cazul în care documentația este completă și conformă, se transmite solicitantului draftul contractul de finanţare și solicitarea transmiterii Graficului de depunere a cererilor de prefinanțare/rambursare.

# 5.2 Etapa de contractare

Contractul de finanţare (CF) reprezintă un act juridic supus regulilor de drept public, cu titlu oneros pentru beneficiar, de adeziune, comutativ şi sinalagmatic prin care se stabilesc drepturile şi obligaţiile corelative ale părţilor în vederea implementării operaţiunilor.

Numai după ce se constată îndeplinirea tuturor condiţiilor solicitate descrise mai sus poate fi demarată procedura de încheiere a Contractului de finanţare. Solicitantului îi va fi transmis contractul de finanţare prin intermediul aplicației electronice în vederea semnării de către acesta sau se va proceda la semnarea olografă a acestuia.

În situația semnării electronice a contractului de finanțare, solicitantul are obligaţia de a semna electronic contractul de finanțare şi de a-l returna în termenul solicitat de Ministerul Energiei (10 zile de la data primirii documentului) însoţit, eventual, de orice alt document solicitat prin contract. În cazul în care solicitantul nu respectă termenul de semnare a contractului de finanţare şi returnare la Ministerul Energiei, ministerul îşi rezervă dreptul de a respinge cererea de finanțare.

Contractul de finanţare va fi semnat de către reprezentanţii Ministerului Energiei şi de către reprezentantul legal al solicitantului, contractul de finanţare intrând în vigoare la data semnării ultimei părţi semnatare.

Data încheierii contractului de finanţare este data ultimei semnături.

Beneficiarul are obligația de a menține investiția pe perioada valabilității contractului de finanțare și de a păstra toate documentele aferente proiectelor pe o perioadă de 10 ani de la data finalizării implementării Proiectului, dar nu mai mică de 5 ani de la data plății soldului sau, în absența unei astfel de plăți, de la data efectuării ultimei raportări.

Beneficiarul este obligat să transmită Ministerului Energiei raportări privind progresul tehnic al investiţiilor, date privind indicatorii, precum și orice alte informații suplimentare legate de contractul de finanțare încheiat.

Termenele de transmitere a acestor raportări vor fi prevăzute în contractul de finanţare.

Beneficiarii grantului sunt obligaţi să păstreze, pentru o perioadă de 10 ani începând de la data ultimului grant plătit, toate documentele necesare şi să ţină o evidenţă specifică a grantului de care au beneficiat conform prevederilor legale.

Procedura de contractare poate diferi de cea descrisă în Ghidul solicitantului, în corelare cu funcționalitățile platformei electronice. Orice modificare a procedurii de contractare, raportat la funcționalitățile sistemului infomatic, va fi adusă la cunoștința beneficiarilor.

Fiecare contract poate avea clauze suplimentare specifice sau poate fi actualizat cu ultimele modificări identificate a fi necesare de către Ministerul Energiei. Versiunea finală a contractului de finanțare (în special clauzele specifice și anexele) vor fi comunicate beneficiarilor anterior semnării contractelor.

**Atenţie!**

Contractele de finanţare reprezintă contracte de adeziune, cu clauze prestabilite ce nu pot face obiectul negocierilor dintre părţi.

# ANEXE

Anexa 1. Cererea de finanțare

Anexa 2. Grila de verificare a conformității administrative a cererilor de finanțare

Anexa 3. Declarația unică

Anexa 4. Categorii de cheltuieli indicative

Anexa 5. Model de contract

Anexa 6. Model de acord de parteneriat

Anexa 7. Bugetul proiectului

Anexa 8. Declarația privind eligibilitatea TVA

Anexa 9. Declarația privind conflictul de interese

Anexa 10. Declarația pe propria răspundere privind desfășurarea de activități economice

Anexa 11. Model declarație privind respectarea principiului DNSH, inclusiv Anexa 11.1 - - Autoevaluarea

1. Costurile au fost stabilite pe baza metodei de analiză a pieței [↑](#footnote-ref-1)
2. Cu excepția proiectelor care au ca obiect generarea de energie electrică și/sau termică, precum și a infrastructurii conexe de transport și distribuție pe gaze naturale, care respectă condițiile prevăzute în anexa III la Orientările tehnice privind aplicarea principiului de „a nu aduce prejudicii semnificative” (2021/C58/01) [↑](#footnote-ref-2)
3. În cazul în care activitatea care beneficiază de sprijin generează emisii preconizate de gaze cu efect de seră care nu sunt semnificativ mai mici decât valorile de referință relevante, ar trebui să se furnizeze o explicație a motivelor pentru care acest lucru nu este posibil. Valorile de referință stabilite pentru alocarea cu titlu gratuit pentru activitățile care intra în sfera de aplicare a sistemului UE de comercializare a certificatelor de emisii, în conformitate cu Regulamentul de punere în aplicare (UE) 2021/447 al Comisiei [↑](#footnote-ref-3)
4. Această excludere nu se aplică acțiunilor întreprinse în cadrul acestei măsuri în instalații destinate exclusiv tratării deșeurilor periculoase nereciclabile și instalații existente, în cazul în care acțiunile din cadrul acestei măsuri vizează sporirea eficienței energetice, captarea gazelor de evacuare pentru depozitare ori utilizare sau recuperarea materialelor din cenușa de incinerare, cu condiția ca astfel de acțiuni din cadrul acestei măsuri să nu conducă la o sporire a capacității instalațiilor de a prelucra deșeuri sau la o prelungire a duratei de viață a instalațiilor; pentru care se furnizează dovezi la nivel de instalație [↑](#footnote-ref-4)
5. Această excludere nu se aplică acțiunilor întreprinse în cadrul acestei măsuri în instalații existente de tratare mecano-biologică, în cazul în care acțiunile din cadrul acestei măsuri vizează sporirea eficienței energetice sau modernizarea operațiunilor de reciclare a deșeurilor separate pentru compostarea biodeșeurilor și digestia anaerobă a biodeșeurilor, cu condiția ca astfel de acțiuni din cadrul acestei măsuri să nu conducă la o sporire a capacității instalațiilor de a prelucra deșeuri sau la o prelungire a duratei de viață a instalațiilor; pentru care se furnizează dovezi la nivel de instalație [↑](#footnote-ref-5)